
Nacionālās kultūras mantojuma pārvaldes ieskatā informatīvā ziņojuma 9.3.apakšpunktā sniegtais situācijas apraksts ir neskaidrs, jo attiecībā uz arhitektūras konkursa obligātas rīkošanas prasību, ņemot vērā vietas starptautiski atzīto kultūrvēsturisko nozīmi, ir attiecināms Rīgas vēsturiskā centra saglabāšanas un aizsardzības likuma 14.pants (Rīgas vēsturiskā centra saglabāšanas un aizsardzības likums, 14. pants. https://likumi.lv/ta/id/76001#p14 ). Attiecībā uz likuma Par kultūras pieminekļu aizsardzību regulējumu pārējā Latvijas teritorijā ir jāveido nošķīrums pilsētu vēsturisko centru, kuri ir iekļauti valsts aizsargājamo kultūras pieminekļu sarakstā, no tiem pilsētu vēsturiskajiem centriem, kuru saglabāšanu uzrauga vietējās pašvaldības - tādā gadījumā arhitektūras konkursam var būt tikai ieteikuma raksturs. NKMP ieskatā arī valsts aizsargājamo kultūras pieminekļu sarakstā iekļautajiem pilsētbūvniecības pieminekļiem - pilsētu vēsturiskajiem centriem, uz kuriem attiecināms likums Par kultūras pieminekļu aizsardzību, jaunbūvju projektēšanai nav nepieciešami obligāti arhitektūras konkursi. Tā ir katras vietējās pašvaldības izšķiršanās - šādu prasību iekļaut savas administratīvās teritorijas plānojumā.
Lūdzam precizēt, ka vēsturiskās zemes vienību robežas uz 1940.gadu tiek izskatītas tikai Rīgas vēsturiskā centra robežu pārkārtošanas gadījumā. Pārējā Latvijas teritorijā darbojas likuma Par kultūras pieminekļu aizsardzību 8.panta regulējums, kas noteic, ka aizliegts sadalīt vai apvienot zemi, ja  tas apdraud konkrētā kultūras pieminekļa saglabāšanu ( Likums "Par kultūras pieminekļu aizsardzību", 8. pants. https://likumi.lv/ta/id/72551#p).

